## Ruth Merino: “El suport financer de la Generalitat a empreses innovadores supera ja els 10,2 milions amb les noves operacions aprovades per l’IVF”

*** La Generalitat concedix, des que va començar l’any, 828.000 euros de finançament en sis noves operacions a través de la línia de préstecs participatius en coinversió, cofinançada pel FEDER 2021-2027
* La consellera d’Hisenda s’ha reunit amb directius de Startup Valencia i ha visitat la nova seu de l’associació, situada en la Marina**

La consellera d’Hisenda i Economia, Ruth Merino, ha anunciat, este dilluns, que el suport financer de la Generalitat, a través de les línies de finançament de l’Institut Valencià de Finances (IVF), a empreses innovadores que es nodrixen de recursos del programa FEDER 2021-2027 supera ja els 10,2 milions gràcies a les sis noves operacions aprovades de l’inici de l’any ençà.

La consellera ha oferit este balanç durant una visita a les noves instal·lacions de l’associació Startup Valencia, a on ha mantingut una reunió amb Nacho Mas i Juan Luis Hortelano, CEO i president d’esta associació, respectivament.

Durant la trobada, la consellera ha destacat el suport prestat des del Consell per a impulsar la mamprenedoria i la innovació a la Comunitat Valenciana i ha anunciat que “l’IVF ha aprovat sis noves operacions de finançament per un valor conjunt de 828.000 euros concedits a través de la línia de préstecs participatius en coinversió, que es nodrix de recursos del Programa FEDER 2021-2027 per a la Comunitat Valenciana”.

“Esta línia de finançament es dirigix a microempreses i xicotetes empreses de nova creació que desenrotllen nous projectes a la Comunitat Valenciana, especialment aquelles amb un alt component innovador. Són projectes que, per mancar d’un historial creditici que els avale, solen trobar més dificultats de finançament a través de la banca tradicional, per la qual cosa, des del Consell, hem posat en marxa ferramentes específiques que contribuïxen a salvar estes dificultats i els faciliten l’accés a eixa liquiditat tan necessària en les primeres fases d’una companyia”, ha explicat Merino.

**Les operacions cobrixen ja un terç de la dotació total**

Actualment, l’IVF oferix dos productes financers específicament dirigits a empreses innovadores i de creació recent: una línia de préstecs participatius i una línia de préstecs subordinats, les dos posades en marxa durant el primer trimestre de 2024 i cofinançades amb recursos del Programa FEDER Comunitat Valenciana 2021-2027.

Amb les operacions formalitzades fins ara, per valor de 10,2 milions a través d’estes dos línies de finançament, s’ha cobert ja un terç de la dotació total, que, en conjunt, arriba als 30 milions. Segons ha destacat la consellera, “això confirma la fortalesa de l’entramat mamprenedor a la Comunitat Valenciana i l’aposta del Consell per impulsar estos projectes”.

“En tot just dotze mesos, hem aprovat més de deu milions d’euros en operacions, que han tingut com a beneficiàries empreses de creació recent amb projectes de base innovadora i tecnològica, enfront dels 4,1 milions concedits en 2023, la qual cosa confirma que hem més que duplicat el suport financer prestat a este sector”, ha afegit Ruth Merino.

**Informe d’impacte econòmic**

Durant la reunió, els representants de Startup València han presentat a la consellera l’informe d’impacte econòmic elaborat per l’auditora EY de l’esdeveniment tecnològic Valencia Digital Summit, que es va celebrar a València el mes d’octubre de 2024, així com els nous projectes que estan desenrotllant per a este exercici.

En este sentit, li han exposat una iniciativa en la qual estan treballant en relació amb la DANA, que té per objecte aprofitar el marc del Valencia Digital Summit per a impulsar el desenrotllament de solucions tecnològiques aplicades a la gestió i resposta davant de desastres naturals.

Després de la reunió, han visitat la nova seu de l’associació en la base 2 de la Marina de València, un espai que projecten convertir en un *hub* a on mamprenedors, empreses tecnològiques, universitats, corporacions i inversors disposen d’un punt de trobada en què compartir i organitzar activitats enfocades al desenrotllament del sector tecnològic de la Comunitat Valenciana.

Fecha: 24/03/2025